Derfor arrangerer Natteravnene i dag et fakkeloptog, som begynder ved Rema1000 og bevæger sig ned videre ned gennem byens gader og ender ved banegården. Formålet er at sætte fokus på de steder, der mangler belysning. Der vil være en underskriftsindsamling, hvor man kan støtte forslaget, så gruppen kan råbe kommunen op om den manglende tryghed for borgerne i byen, skriver Natteravnene Hobro i  begivenhedsopslaget på Facebook. Arrangementet sker blandt andet efter et par voldtægtsforsøg i den seneste tid. De tre steder, som optoget vil gøre opmærksom på at få bedre belyst, er: En sti nær ved optogets start omkring Rema 1000, et område ved Søndre Skole og op til Stoldalen og strækningen fra banegården og ned til byen. - Fakkeloptoget skal ses som en del af en større pakke Trine Leth Sørensen er en af arrangørerne bag aftenens planlagte fakkeloptog i Hobro. Hun er overbevist om, at det kan føre meget mere med sig end lige opmærksomheden på dagen, og at optoget kan have betydning for borgerne i Hobro. - Isoleret set handler optoget i aften om at skabe tryghed for byens borgere, men det skal ses i en større sammenhæng, hvor det er en forløber for det, der forhåbentligt bliver et samarbejde mellem natteravnene, politi, kommune og SSP, siger Trine Leth Sørensen. Det er ikke kun Trine og de andre arrangører, der mener, at der er brug for mere fokus på tryghed i byen. - Jeg har fået mange henvendelser fra alle mulige forskellige mennesker. Det har været flest unge mennesker, fordi det er dem, der bruger nattelivet mest, men også forældre, der er bekymrede for deres børn, har henvendt sig, siger Trine Leth Sørensen.

Referat:
Natteravnene i Hobro vil have trygheden tilbage i Hobros gader.